钦定古今图书集成/明伦汇编/皇极典/第273卷 > 后汉
## 钦定古今图书集成/明伦汇编/皇极典/第273卷 > 后汉

### 明帝永平十二年诏崇节俭

按《后汉书明帝本纪》，永平十二年五月诏曰：“昔曾闵
奉亲，竭欢致养；仲尼葬子，有棺无椁。丧贵致哀，礼存宁俭。今百姓送终之制，竞为奢靡，生者无担石之储，
而财力尽于坟土；伏腊无糟糠，而牲牢兼于一奠。糜
破积世之业，以供终朝之费，子孙饥寒，绝命于此，岂
祖考之意哉！又车服制度，恣极耳目。田荒不耕，游食
者众。有司其申明科禁，宜于今者。”宣下郡国。

### 章帝建初二年诏禁奢侈

按《后汉书章帝本纪》，建初二年春三月辛丑，诏曰：“比
年阴阳不调，饥馑屡臻，深惟先帝忧人之本，诏书曰：
‘不伤财，不害人’。诚欲元元去末归本。”而今贵戚近亲，
奢纵无度，嫁娶送终，尤为僭侈，有司废典，莫肯举察。
《春秋》之义，以贵理贱。今日三公并宜明纠非法，宣振
威风。朕在弱冠，未知稼穑之艰难，区区管窥，岂能照
一隅哉？其“科条制度，所宜施行，在事者备为之禁，先
京师而后诸夏”，

### 和帝永元十一年诏禁吏民逾僭

按《后汉书和帝本纪》，永元十一年“秋七月辛卯，诏曰，
吏民逾僭，厚死伤生，是以旧令节之制度。顷者贵戚
近亲，百僚师尹，莫肯率从，有司不举，怠放日甚。又商
贾小民，或忘法禁，奇巧靡货，流积公行。其在位犯者，
当先举正。市道小民，但且申明宪纲，勿科令加虐羸
弱。”

### 安帝永初元年诏三公申禁奢侈减服御造作以崇节俭

按：《后汉书安帝本纪》：永初元年“九月庚午，诏三公明
申旧令，禁奢侈无作浮巧之物，殚财厚葬。壬午，诏太
仆、少府减黄门鼓吹，以补羽林士，厩马非乘舆常所
御者，皆减半食。诸所造作非供宗庙园陵之用，皆且
止。”

### 元初五年诏有司申禁奢侈

按《后汉书安帝本纪》：元初五年“秋七月丙子，诏曰：旧
令制度，各有科品，欲令百姓务崇节约。遭永初之际，
人离荒厄，朝廷躬自菲薄，去绝奢饰，食不兼味，衣无
二彩。比年虽获丰穰，尚乏储积，而小人无虑，不图久
长，嫁娶送终，纷华靡丽，至有走卒奴婢，被绮縠，著珠
玑。京师尚若斯，何以示四远？设张法禁，恳恻分明，而”
有司惰任，讫不奉行。秋节既立，鸷鸟将用，且复重申，
以观后效。

### 桓帝永兴二年以地震诏中外务存俭约

按《后汉书桓帝本纪》，“永兴二年二月癸卯，京师地震。
诏曰：比者星辰缪越，坤灵震动，灾异之降，必不空发，
敕己修政，庶望有补。其舆服制度有逾侈长饰者，皆
宜损省郡县，务存俭约，申明旧令，如永平故事。”